નાસ્તિ પ્રત્યે પ્રિન્સ જે લાગણી અનુભવી રહ્યો હતો એ ફ્ક્ત દયા અને કરુણાપ્રેરિત કાળજીની લાગણી હતી. બાકી, એક પુરુષ એક સ્ત્રી તરફ આકર્ષણની જે લાગણી અનુભવે એવી લાગણી પ્રિન્સને અગલાયા પ્રત્યે થઈ રહી હતી. પ્રિન્સની આ લાગણી પ્રિન્સને પોતાને સમજાય એ પહેલાં નાસ્તિને સમજાઈ ચૂકી હતી. માટે, નાસ્તિ એવું ઇચ્છતી હતી કે પ્રિન્સ અને અગલાયા પરણી જાય તો સારું. પ્રિન્સ સુખી થાય એ વાતે નાસ્તિ જે રીતે ચિંતિત હતી એ જોઈને રોગોઝિનને ચોખ્ખું સમજાઈ રહ્યું હતું કે નાસ્તિ બેઝિકલી તો પ્રિન્સના જ પ્રેમમાં છે. એ ઉપરાંત, બગીચાના બાંકડે પ્રિન્સ સાથેની મુલાકાતમાં થયેલી વાતો પરથી રોગોઝિનને એ પણ સમજાયું કે નાસ્તિ ભલે પ્રિન્સના પ્રેમમાં હોય, પણ પ્રિન્સ પોતે અગલાયાના પ્રેમમાં છે.